**Raha eraldamine Vabariigi Valitsuse reservi sihtotstarbelistest vahenditest seletuskiri**

1. Vabariigi Valitsus otsustas 22.12.2022 kabinetinõupidamisel toetada Välisministeeriumi lisataotlust valdkondliku teadus- ja arendustegevuse edendamiseks (päevakorrapunkt nr 4 - ministeeriumide valdkondliku teadus- ja arendustegevuse toetamisest). Jätkuprojektina kajastatud 28.09.2023 kabinetinõupidamisel (2024-2026).

Välisministeeriumile eraldatakse Vabariigi Valitsuse reservist valdkondliku teadus- ja arendustegevuse konkursipõhistest lisavahenditest 2024. aastal 1 082 500 eurot Venemaa, Aasia ja Arktika suunalisteks rakendusuuringuteks, vastavalt taotluses toodud eelarvele.

Taotluse eesmärk on parandada teadmisi ning tõsta analüüsivõimekust olulistel välispoliitika ja julgeoleku teemadel. Lisataotluse toel rahastatava sihttoetusprogrammi elluviimise tagajärjel paraneb poliitikakujundamise kvaliteet ja võimekus kujundada Eestile olulisi partnerlussuhteid, NATOs, ELs ja suhetes teiste võtmeliitlastega. Sihttoetusprogrammi raames tellitakse teadlastelt Venemaa, Aasia ja Arktika arenguid käsitlevaid uuringuid ning toetatakse välisministeeriumi valitsusalale oluliste küsimuste uurimisega tegelevate uurimisrühmade tööd.

2. Vabariigi Valitsus otsustas 28.09.2023 kabinetinõupidamisel toetada Välisministeeriumi lisataotlust valdkondliku teadus- ja arendustegevuse edendamiseks (päevakorrapunkt 1 ministeeriumide valdkondliku teadus- ja arendustegevuse rahastamisest), lähtuvalt Teadus- ja Arendusnõukogu 12.09.2023 koosolekul tehtud soovitusest (päevakorrapunkt 1.1.7).

Välisministeeriumile eraldatakse Vabariigi Valitsuse reservist valdkondliku teadus- ja arendustegevuse konkursipõhistest lisavahenditest 2024. aastal 110 000 eurot Eesti välis- ja julgeolekupoliitika ning diplomaatia ajaloo uurimiseks, vastavalt taotluses toodud eelarvele.

Taotluse eesmärk on toetada Eesti välis- ja julgeolekupoliitika ja diplomaatia ajaloo uurimist ja kujundamist ning tugevdada rahvusvahelist tunnetust Eesti kollektiivse mälu tähtsusest. Taotluse teisteks eesmärkideks on kasvatada Eestis akadeemiline keskkond, mis tagaks sarnaste uuringute jätkamise ning koostöös avaliku sektoriga suurendada teaduspõhise välispoliitika rakendamist.